Felvételi: ismét az élen az Eötvös Loránd Tudományegyetem

Az ELTE 18200 elsőhelyes jelentkezőjével továbbra is toronymagasan vezeti az országos listát; pedagógusképzéseire a tavalyinál 400-zal többen, 4080-an jelentkeztek.

Az Oktatási Hivatal pénteken tette közzé 2025. évi általános felvételi eljárás országos adatait, eszerint idén 129 ezren jelentkeztek a felsőoktatásba, ez a szám 4000-el magasabb az előző évinél. Az adatok szerint az elmúlt évekhez hasonlóan az Eötvös Loránd Tudományegyetem idén is Magyarország legnépszerűbb felsőoktatási intézménye: az ELTE-re összesen 33 ezren adtak be jelentkezést, ebből 18200-an első helyen jelölték meg. A Debreceni Egyetemre 10800-an, a Szegedi Tudományegyetemre 8800-an jelentkeztek első helyen.

Az ELTE-t választó felvételizők 22,4%-a (4080 fő) bölcsészettudományi, szintén 22,4%-a pedagógus-, 21%-a (3831 fő) gazdaságtudományi, 9,2%-a (1683 fő) társadalomtudományi, 7,8%-a (1417 fő) jogi, 7,2%-a (1321 fő) informatikai, 6,2%-a (1137 fő) természettudományi, 1,9%-a (342 fő) sporttudományi, 1,2%-a (217 fő) pedig művészeti képzésre jelentkezett. Az ELTE számára kiemelt jelentőségű pedagógusképzési területre jelentkezők száma 400 fővel növekedett az előző évhez képest.

Az Eötvös Loránd Tudományegyetem köszönetet mond mindazoknak, akik jelentkezésükkel megtisztelték az intézményt, amely az új felvételizők számára is biztosítani fogja az értékek szolgálatában álló világszínvonalú tudás és a piacképes diploma megszerzésének lehetőségét. A ponthatárokat és a felvételi eredményeket a tervek szerint 2025. július 23-án hirdetik ki, az ELTE-s felvételivel kapcsolatos összes információt ezen az oldalon gyűjtöttük össze.

Sajtókapcsolat:

* kommunikacio@elte.hu

Eredeti tartalom: Eötvös Loránd Tudományegyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=19992